IZLET 5.12.2015.

U subotu ujutro smo se okupili ispred trgovačkog centra Tommy. Bilo nas je sedmero i krenuli smo našim biciklima cestom za Potirnu. S nama je bio organizator ovog biciklističkog izleta, naš profesor Ivan. Vozili smo tom cestom i vrlo se kratko zaustavili i odmorili na trgu Sv. Jurja u naselju Potirna. Dalje smo nastavili vožnju koja je dijelom bila asfaltna, a dijelom makadamska. Kad više nije bilo moguće biciklima se popeti na vrh brda, ostavili smo naše bicikle uz put i nastavili smo pješke do crkvice Sv. Jurja na brdu. Tu smo se malo duže vremena zadržali da bi se odmorili i okrijepili hranom i pićem koje smo ponijeli sa sobom. Iz tog mjesta smo imali prekrasan pogled na more i uvale, a dan je bio ugodno topao i sunčan. Zatim smo nastavili vožnju i ponovno smo prošli trgom Sv. Jurja. Dalje smo vozili do lokaliteta na kojem se nalazi ilirski grob iz daleke povijesti okolice našeg mjesta, a koji je udaljen od trga Sv. Jurja otprilike 700 m zračne udaljenosti. Na našoj daljnjoj vožnji sreli smo se sa grupom od otprilike dvadesetak planinara iz planinarskog društva “Mareta“. Ostavili smo bicikle u grmlju i pridružili smo se planinarima u penjanju na brdo Gradac. Na vrhu brda smo se odmorili i neki od nas su se okrijepili sočnim mandarinama. Spustili smo se niz brdo, uzeli bicikle i s planinarima smo pješačili neko vrijeme dok se nismo razišli (blizu sela Dub). Biciklima smo se vratili ispred trgovačkog centra Tommy i dalje smo vozili kroz Luku. Tako je završio naš lijepi biciklistički izlet i svatko se vratio svojoj kući.

Milko Pranjić, 4B